Document ID: 31997R1466

Reference:
2.8.1997
DA
Den Europæiske Unions Tidende
L 209/1
RÅDETS FORORDNING (EF) Nr. 1466/97
af 7. juli 1997
om styrkelse af overvågningen af budgetstillinger samt overvågning og samordning af økonomiske politikker
RÅDET FOR DEN EUROPÆISKE UNION HAR —
under henvisning til traktaten om oprettelse af Det Europæiske Fællesskab, særlig artikel 103, stk. 5,
under henvisning til forslag fra Kommissionen (1),
i henhold til fremgangsmåden i traktatens artikel 189 C (2), og
ud fra følgende betragtninger:
(1)
Stabilitets- og vækstpagten bygger på målsætningen om sunde offentlige finanser som et middel til styrkelse af forudsætningerne for prisstabilitet og for en stærk og bæredygtig vækst, der bidrager til øget beskæftigelse;
(2)
stabilitets- og vækstpagten består af denne forordning, som har til formål at styrke overvågningen af budgetstillinger samt at overvåge og samordne økonomiske politikker, af Rådets forordning (EF) nr. 1467/97 (3), der har til formål at fremskynde og afklare gennemførelsen af proceduren i forbindelse med uforholdsmæssigt store underskud, og af Det Europæiske Råds resolution af 17. juni 1997 om stabilitets- og vækstpagten (4), hvori der i overensstemmelse med artikel D i traktaten om Den Europæiske Union fastlægges klare politiske retningslinjer med henblik på at gennemføre stabilitets- og vækstpagten strengt og rettidigt og især at tilslutte sig den mellemfristede målsætning om en budgetsaldo tæt på balance eller i overskud, som alle medlemsstaterne har givet tilsagn om, samt at foretage de budgetkorrigerende indgreb, de skønner påkrævede for at opfylde målene i deres stabilitets- og konvergensprogrammer, så snart de råder over information, der indikerer en faktisk eller forventet væsentlig afvigelse fra denne mellemfristede budgetmålsætning;
(3)
i tredje fase af Den Økonomiske og Monetære Union (ØMU) har medlemsstaterne i henhold til traktatens artikel 104 C en klar traktatfæstet forpligtelse til at undgå uforholdsmæssigt store offentlige underskud; i henhold til nr. 5 i den til traktaten knyttede protokol nr. 11 om visse bestemmelser vedrørende Det Forenede Kongerige Storbritannien og Nordirland finder artikel 104 C, stk. 1, ikke anvendelse på Det Forenede Kongerige, medmindre det går over til tredje fase; den i artikel 109 E, stk. 4, fastsatte forpligtelse til at bestræbe sig på at undgå uforholdsmæssigt store offentlige underskud gælder dog fortsat for Det Forenede Kongerige;
(4)
efterlevelse af den mellemfristede målsætning om en budgetsaldo tæt på balance eller i overskud vil gøre det muligt for medlemsstaterne at klare normale konjunkturudsving, samtidig med at de holder underskuddet på deres offentlige finanser inden for referenceværdien på 3 % af BNP;
(5)
den multilaterale overvågningsprocedure i artikel 103, stk. 3 og 4, bør udbygges med et varslingssystem, hvor Rådet på et tidligt stadium vil advare en medlemsstat om, at den er nødt til at træffe budgetkorrigerende foranstaltninger for at undgå, at dens offentlige underskud bliver uforholdsmæssigt stort;
(6)
den multilaterale overvågningsprocedure i artikel 103, stk. 3 og 4, bør endvidere fortsat tjene til at overvåge alle aspekter af den økonomiske udvikling i hver medlemsstat og i Fællesskabet samt de økonomiske politikkers overensstemmelse med de overordnede økonomiske retningslinjer, der er omhandlet i artikel 103, stk. 2; med henblik på overvågningen af denne udvikling bør oplysningerne forelægges i form af stabilitets- og konvergensprogrammer;
(7)
der er behov for at bygge på de nyttige erfaringer med konvergensprogrammer, der er opnået under de første to faser af Den Økonomiske og Monetære Union;
(8)
de medlemsstater, der indfører den fælles valuta, i det følgende benævnt »deltagende medlemsstater«, vil i overensstemmelse med artikel 109 J have opnået en høj grad af varig konvergens og især holdbare offentlige finanser; det vil være nødvendigt at opretholde sunde budgetstillinger i disse medlemsstater for at understøtte prisstabiliteten og styrke forudsætningerne for en bæredygtig vækst i produktion og beskæftigelse; det er nødvendigt, at deltagende medlemsstater forelægger mellemfristede programmer, i det følgende benævnt »stabilitetsprogrammer«; det er nødvendigt at definere hovedindholdet i disse programmer;
(9)
de medlemsstater, der ikke indfører den fælles valuta, i det følgende benævnt »ikke-deltagende medlemsstater«, skal føre en politik, der tager sigte på en høj grad af varig konvergens; det er nødvendigt, at disse medlemsstater forelægger mellemfristede programmer, i det følgende benævnt »konvergensprogrammer«; det er nødvendigt at definere hovedindholdet i konvergensprogrammerne;
(10)
i sin resolution af 16. juni 1997 om indførelse af en valutakursmekanisme i tredje fase af Den Økonomiske og Monetære Union fastlagde Det Europæiske Råd klare politiske retningslinjer, hvorefter der i tredje fase af ØMU'en indføres en valutakursmekanisme, i det følgende benævnt »ERM 2«; valutaerne i de ikke-deltagende medlemsstater, der tilslutter sig ERM 2, vil få en centralkurs i forhold til euroen, hvilket giver et referencegrundlag for vurderingen af, hvor hensigtsmæssige deres politikker er; ERM 2 vil også bidrage til at beskytte dem og de medlemsstater, der indfører euroen, mod uberettiget pres på valutamarkederne; for at give Rådet mulighed for at foretage en passende overvågning vil de ikke-deltagende medlemsstater, der ikke tilslutter sig ERM 2, alligevel i deres konvergensprogrammer forelægge politikker, der sigter mod stabilitet, således at reale valutakursuligevægte og for store nominelle valutakursfluktuationer undgås;
(11)
vedvarende konvergens af de grundlæggende økonomiske resultater er en forudsætning for vedvarende valutakursstabilitet;
(12)
det er nødvendigt at fastsætte tidsfrister for forelæggelse og opdatering af stabilitets- og konvergensprogrammer;
(13)
af hensyn til gennemsigtighed og kvalificeret offentlig debat er det nødvendigt, at medlemsstaterne offentliggør deres stabilitets- og konvergensprogrammer;
(14)
når Rådet undersøger og overvåger stabilitets- og konvergensprogrammerne og navnlig de mellemfristede budgetmål eller den tilsigtede tilpasning i retning af dette mål, bør det ske under hensyn til de relevante konjunkturelle og strukturelle karakteristika i den enkelte medlemsstats økonomi;
(15)
der bør i denne sammenhæng lægges særlig vægt på væsentlige afvigelser i budgetstillingen fra målsætningen om en budgetsaldo tæt på balance eller i overskud; Rådet bør tidligt advare en medlemsstat for at undgå, at dens offentlige underskud bliver uforholdsmæssigt stort; i tilfælde af vedvarende negative afvigelser på budgettet bør Rådet forstærke og offentliggøre sin henstilling; for så vidt angår ikke-deltagende medlemsstater, kan Rådet fremsætte henstillinger om foranstaltninger, der bør træffes, for at deres konvergensprogrammer kan gennemføres;
(16)
både konvergens- og stabilitetsprogrammerne fører til opfyldelse af betingelserne for økonomisk konvergens som omhandlet i artikel 104 C —
UDSTEDT FØLGENDE FORORDNING:
AFSNIT 1
FORMÅL OG DEFINITIONER
Artikel 1
Denne forordning fastsætter regler for indhold, forelæggelse, undersøgelse og overvågning af stabilitets- og konvergensprogrammer som led i den multilaterale overvågning, som Rådet skal gennemføre for på et tidligt stadium at hindre fremkomsten af uforholdsmæssigt store offentlige underskud og for at fremme overvågningen og samordningen af økonomiske politikker.
Artikel 2
I denne forordning forstås ved »deltagende medlemsstater« de medlemsstater, der indfører den fælles valuta i overensstemmelse med traktaten, og ved »ikke-deltagende medlemsstater« de medlemsstater, der ikke har indført den fælles valuta.
AFSNIT 2
STABILITETSPROGRAMMER
Artikel 3
1.   Hver deltagende medlemsstat forelægger et stabilitetsprogram for Rådet og Kommissionen med de oplysninger, der er nødvendige af hensyn til den periodiske multilaterale overvågning, der er omhandlet i artikel 103; programmet er et afgørende grundlag for prisstabilitet og stærk og bæredygtig vækst, som bidrager til øget beskæftigelse.
I stabilitetsprogrammet forelægges følgende oplysninger:
a)
det mellemfristede mål om en budgetsaldo tæt på balance eller i overskud og den tilsigtede tilpasning i retning af dette mål for det offentlige overskud/underskud samt den forventede udvikling for den offentlige gældskvote
b)
hovedantagelserne vedrørende den forventede økonomiske udvikling og vigtige økonomiske variabler, der er relevante for gennemførelsen af stabilitetsprogrammet, såsom de offentlige investeringsudgifter, væksten i bruttonationalproduktet (BNP) i faste priser, beskæftigelsen og inflationen
c)
en beskrivelse af de budgetforanstaltninger og andre økonomisk-politiske foranstaltninger, der træffes og/ eller foreslås for at nå målene i programmet, og, for så vidt angår centrale budgetforanstaltninger, en vurdering af disses kvantitative virkninger på budgettet
d)
en analyse af, hvordan ændringer i de centrale økonomiske antagelser vil påvirke budget- og gældsstillingen.
3.   Oplysningerne om udviklingen i den offentlige overskuds/underskudskvote og i gældskvoten samt om de centrale økonomiske antagelser, der er nævnt i stk. 2, litra a) og b), skal være på årsbasis og skal ud over det indeværende og det foregående år mindst dække de efterfølgende tre år.
Artikel 4
1.   Stabilitetsprogrammerne forelægges inden den 1. marts 1999. Derefter forelægges der hvert år opdaterede programmer. En medlemsstat, der indfører den fælles valuta på et senere tidspunkt, forelægger et stabilitetsprogram inden for seks måneder efter Rådets afgørelse om dens deltagelse i den fælles valuta.
2.   Medlemsstaterne offentliggør deres stabilitetsprogrammer og opdaterede programmer.
Artikel 5
1.   På grundlag af den vurdering, der foretages af Kommissionen og af det ved artikel 109 C nedsatte udvalg, undersøger Rådet inden for rammerne af den multilaterale overvågning efter artikel 103, om den mellemfristede budgetmålsætning i stabilitetsprogrammet giver en sikkerhedsmargen, som sikrer, at et uforholdsmæssigt stort underskud undgås, om de økonomiske antagelser, som programmet er baseret på, er realistiske, og om de foranstaltninger, der træffes og/eller foreslås, er tilstrækkelige til at nå den tilsigtede tilpasning i retning af det mellemfristede budgetmål.
Rådet undersøger endvidere, om stabilitetsprogammets indhold fremmer den snævrere samordning af den økonomiske politik, og om den pågældende medlemsstats økonomiske politik er i overensstemmelse med de overordnede retningslinjer for den økonomiske politik.
2.   Rådet foretager den i stk. 1 omhandlede undersøgelse af stabilitetsprogrammet inden for to måneder efter programmets forelæggelse. På grundlag af en henstilling fra Kommissionen og efter høring af det ved artikel 109 C nedsatte udvalg afgiver Rådet en udtalelse om programmet. Finder Rådet i overensstemmelse med artikel 103, at målene og indholdet i et program bør strammes op, stiler Rådet en udtalelse til den pågældende medlemsstat med opfordring om at tilpasse programmet.
3.   Opdaterede stabilitetsprogrammer undersøges af det ved artikel 109 C nedsatte udvalg på grundlag af Kommissionens vurderinger. Om nødvendigt kan opdaterede programmer også undersøges af Rådet efter proceduren i stk. 1 og 2 i nærværende artikel.
Artikel 6
1.   Som led i den multilaterale overvågning efter artikel 103, stk. 3, overvåger Rådet gennemførelsen af stabilitetsprogrammerne på grundlag af oplysninger fra de deltagende medlemsstater og på grundlag af de vurderinger, der foretages af Kommissionen og af det ved artikel 109 C nedsatte udvalg, særlig med sigte på at identificere faktiske eller forventede væsentlige afvigelser i budgetstillingen fra det mellemfristede budgetmål eller den tilsigtede tilpasning i retning af dette mål, der er fastlagt i stabilitetsprogrammet for det offentlige overskud/underskud.
2.   Hvis Rådet påviser en væsentlig afvigelse i budgetstillingen fra det mellemfristede mål eller den tilsigtede tilpasning i retning af dette, advarer det den pågældende medlemsstat for at undgå fremkomsten af et uforholdsmæssigt stort underskud, og retter i overensstemmelse med artikel 103, stk. 4, en henstilling til den om at træffe de nødvendige tilpasningsforanstaltninger.
3.   Hvis Rådet i sin efterfølgende overvågning skønner, at afvigelsen i budgetstillingen fra det mellemfristede mål eller den tilsigtede tilpasning i retning af dette vedvarer eller forværres, retter det i overensstemmelse med artikel 103, stk. 4, en henstilling til den pågældende medlemsstat om straks at træffe korrigerende foranstaltninger, og det kan, som fastsat i samme artikel, offentliggøre denne henstilling.
AFSNIT 3
KONVERGENSPROGRAMMER
Artikel 7
1.   Hver ikke-deltagende medlemsstat foreligger et konvergensprogram for Rådet og Kommissionen med de oplysninger, der er nødvendige af hensyn til den periodiske multilaterale overvågning, der er omhandlet i artikel 103; programmet er et afgørende grundlag for prisstabilitet og stærk og bæredygtig vækst, som fører til øget beskæftigelse.
2.   I konvergensprogrammet forelægges følgende oplysninger, specielt om variabler i relation til konvergens:
a)
det mellemfristede mål om en budgetsaldo tæt på balance eller i overskud og den tilsigtede tilpasning i retning af dette mål for det offentlige overskud/underskud; den forventede udvikling for den offentlige gældskvote; de mellemfristede mål for den monetære politik; forbindelsen mellem disse mål og henholdsvis pris- og valutakursstabilitet
b)
hovedantagelserne vedrørende den forventede økonomiske udvikling og vigtige økonomiske variabler, der er relevante for gennemførelsen af konvergensprogrammet, såsom de offentlige investeringsudgifter, væksten i BNP i faste priser, beskæftigelsen og inflationen
c)
en beskrivelse af de budgetforanstaltninger og andre økonomisk-politiske foranstaltninger, der træffes og/ eller foreslås for at nå målene i programmet, og, for så vidt angår centrale budgetforanstaltninger, en vurdering af disses kvantitative virkninger på budgettet
d)
en analyse af, hvordan ændringer i de centrale økonomiske antagelser vil påvirke budget- og gældsstillingen.
3.   Oplysningerne om udviklingen i den offentlige overskuds/underskudskvote og i gældskvoten samt om de centrale økonomiske antagelser, der er nævnt i stk. 2, litra a) og b), skal være på årsbasis og skal ud over det indeværende og det foregående år mindst dække de efterfølgende tre år.
Artikel 8
1.   Konvergensprogrammerne forelægges inden den 1. marts 1999. Derefter forelægges der opdaterede programmer hvert år.
2.   Medlemsstaterne offentliggør deres konvergensprogrammer og opdaterede programmer.
Artikel 9
1.   På grundlag af den vurdering, der foretages af Kommissionen og af det ved artikel 109 C nedsatte udvalg, undersøger Rådet inden for rammerne af den multilaterale overvågning efter artikel 103, om den mellemfristede budgetmålsætning i konvergensprogrammet giver en sikkerhedsmargen, som sikrer, at et uforholdsmæssigt stort underskud undgås, om de økonomiske antagelser, som programmet er baseret på, er realistiske, og om de foranstaltninger, der træffes og/eller foreslås, er tilstrækkelige til at nå den tilsigtede tilpasning i retning af det mellemfristede budgetmål og opnå varig konvergens.
Rådet undersøger endvidere, om konvergensprogrammets indhold fremmer den snævrere samordning af den økonomiske politik, og om den pågældende medlemsstats økonomiske politik er i overensstemmelse med de overordnede retningslinjer for den økonomiske politik.
2.   Rådet foretager den i stk. 1 omhandlede undersøgelse af konvergensprogrammet inden for to måneder efter programmets forelæggelse. På grundlag af en henstilling fra Kommissionen og efter høring af det ved artikel 109 C nedsatte udvalg afgiver Rådet en udtalelse om programmet. Finder Rådet i overensstemmelse med artikel 103, at målene og indholdet i et program bør strammes op, stiler Rådet en udtalelse til den pågældende medlemsstat med opfordring om at tilpasse programmet.
3.   Opdaterede konvergensprogrammer undersøges af det ved artikel 109 C nedsatte udvalg på grundlag af Kommissionens vurderinger. Om nødvendigt kan opdaterede programmer også undersøges af Rådet efter proceduren i stk. 1 og 2 i nærværende artikel.
Artikel 10
1.   Som led i den multilaterale overvågning efter artikel 103, stk. 3, overvåger Rådet gennemførelsen af konvergensprogrammerne på grundlag af oplysninger fra de ikke-deltagende medlemsstater i henhold til artikel 7, stk. 2, litra a), i denne forordning og på grundlag af de vurderinger, der foretages af Kommissionen og af det ved artikel 109 C nedsatte udvalg, særlig med sigte på at identificere faktiske eller forventede væsentlige afvigelser i budgetstillingen fra det mellemfristede budgetmål eller den tilsigtede tilpasning i retning af dette mål, der er fastlagt i konvergensprogrammet for det offentlige overskud/underskud.
Endvidere overvåger Rådet på grundlag af målene i konvergensprogrammet de ikke-deltagende medlemsstaters økonomiske politikker med henblik på at sikre, at disse politikker sigter mod stabilitet og således undgår reale valutakursuligevægte og for store nominelle valutakursfluktuationer.
2.   Hvis Rådet påviser en væsentlig afvigelse i budgetstillingen fra det mellemfristede mål eller den tilsigtede tilpasning i retning af dette, advarer det den pågældende medlemsstat for at undgå fremkomsten af et uforholdsmæssigt stort underskud og retter i overensstemmelse med artikel 103, stk. 4, en henstilling til den om at træffe de nødvendige tilpasningsforanstaltninger.
3.   Hvis Rådet i sin efterfølgende overvågning skønner, at afvigelsen i budgetstillingen fra det mellemfristede mål eller den tilsigtede tilpasning i retning af dette vedvarer eller forværres, retter det i overensstemmelse med artikel 103, stk. 4, en henstilling til den pågældende medlemsstat om straks at træffe korrigerende foranstaltninger, og det kan, som fastsat i samme artikel, offentliggøre denne henstilling.
AFSNIT 4
FÆLLES BESTEMMELSER
Artikel 11
Som led i den multilaterale overvågning som beskrevet i denne forordning foretager Rådet den samlede bedømmelse, der er omhandlet i artikel 103, stk. 3.
Artikel 12
Formanden for Rådet og Kommissionen medtager resultaterne af den multilaterale overvågning, der gennemføres i henhold til denne forordning, i de rapporter, de skal aflægge til Europa-Parlamentet i henhold til artikel 103, stk. 4, andet afsnit.
Artikel 13
Denne forordning træder i kraft den 1. juli 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juli 1997.
På Rådets vegne
J.-C. JUNCKER
Formand
(1)  EFT nr. C 368 af 6. 12. 1996, s. 9.
(2)  Europa-Parlamentets udtalelse af 28. november 1996 (EFT nr. C 380 af 16. 12. 1996, s. 28), Rådets fælles holdning af 14. april 1997 (EFT nr. C 146 af 30. 5. 1997, s. 26) og Europa-Parlamentets afgørelse af 29. maj 1997 (EFT nr. C 182 af 16. 6. 1997).
(3)  Se side 6 i denne Tidende.
(4)  EFT nr. C 236 af 2. 8. 1997, s. 1.

Summary:
Overvågning af budgetpolitikker
Overvågning af budgetpolitikker
RESUMÉ AF:
Forordning (EF) nr. 1466/97 — styrkelse af overvågningen af budgetstillinger samt overvågning og samordning af økonomiske politikker
HVAD ER FORMÅLET MED FORORDNINGEN?
Den indfører den præventive del af stabilitets- og vækstpagten. Det er præventive foranstaltninger, som er designet til at sikre den budgetdisciplin, der er nødvendig for, at Den Europæiske Union (EU) kan fungere tilfredsstillende.
Den gælder ikke kun for de EU-lande, der har indført den fælles valuta, men også for dem, der endnu ikke deltager.
HOVEDPUNKTER
Denne forordning tager sigte på at overvåge og samordne EU-landenes budgetpolitik som en præventiv foranstaltning til at sikre budgetdisciplin i EU.
Med henblik på at gøre dette stiller den krav om et europæisk semester hvert år fra januar måned med henblik på at hjælpe EU-landene med at udforme en sund budgetpolitik. EU-landene udarbejder stabilitets- (for de lande, der deltager i euroen) og konvergensprogrammer (for de lande, der ikke deltager i euroområdet), som de skal forelægge for Europa-Kommissionen. I programmerne fastlægger medlemsstaterne en mellemfristet budgetmålsætning. Programmerne vurderes af Kommissionen og er genstand for Rådets henstillinger, der rettes specifikt til det enkelte land.
Europæisk semester med økonomipolitisk samordning
Det europæiske semester er en periode på 6 måneder, hvor EU-landenes budgetpolitik gennemgås.
I begyndelsen af semesteret identificerer Rådet EU's væsentligste økonomiske udfordringer og udsteder en række strategiske retningslinjer for de politikker, som EU-landene skal følge.
Herefter og på baggrund af disse retningslinjer skal EU-landene udarbejde:
deres stabilitets- eller konvergensprogrammer i henhold til denne forordning
deres nationale reformprogrammer i henhold til de overordnede retningslinjer for de økonomiske politikker og beskæftigelsesretningslinjerne.
Ved udgangen af det europæiske semester og efter endt evaluering af disse programmer udsteder Rådet en henstilling til hvert EU-land. Idet det støtter sig på Kommissionens vurdering, kommer Rådet således med en udtalelse, før EU-landene fastlægger deres endelige budget for det følgende år.
De mellemfristede budgetmålsætninger
Hvert EU-land har en mellemfristet målsætning for underskud på sine offentlige finanser, defineret i strukturelle termer. De mellemfristede målsætninger varierer fra EU-land til EU-land. Jo større underskud og jo større omkostning, der vurderes at være ved befolkningsaldringen, jo mere skærpes målsætningerne.
De mellemfristede målsætninger for de EU-lande, der har indført euroen, og for dem, der deltager i valutakursmekanismen (ERM II), fastlægges på mellem -1 % af BNP og en balance eller et overskud.
Målsætningerne kan tages op til revision, hvis der gennemføres en større strukturreform eller hvert 3. år i forbindelse med offentliggørelsen af prognoser, der gør det muligt at ajourføre budgetvirkningen af befolkningens aldring.
Multilateral overvågning: stabilitets- og konvergensprogrammerne
Stabilitets- og konvergensprogrammerne danner grundlaget for den multilaterale overvågning, Rådet for Den Europæiske Union udfører. Overvågningen, som er fastsat ved artikel 121 i traktaten om Den Europæiske Unions funktionsmåde (tidligere EF-traktatens artikel 99), skal på et tidligt stadium forebygge uforholdsmæssigt store underskud i de offentlige finanser og fremme en samordning af de økonomiske politikker.
Hvert EU-land forelægger et stabilitetsprogram (for de lande, der deltager i euroen) eller et konvergensprogram (for de lande, der ikke deltager i euroen) for Rådet for Den Europæiske Union og Kommissionen.
Stabilitets- og konvergensprogrammerne indeholder:
en mellemfristet budgetmålsætning og de planlagte tilpasninger, der skal føre til, at denne målsætning nås
den offentlige saldo opgjort i procent af BNP, den sandsynlige udvikling i den offentlige gældskvote, den forventede vækst i de offentlige udgifter og den forventede vækst i de offentlige indtægter ved uændret politik samt en kvantificering af de planlagte diskretionære foranstaltninger på indtægtssiden
oplysning om anslåede omkostninger ved en aldrende befolkning og andre muligt omkostninger (som f.eks. offentlige garantier) med potentielt stor indvirkning på de offentlige finanser
oplysning om stabilitetsprogrammets overensstemmelse med de overordnede retningslinjer for økonomisk politik og de nationale reformprogrammer
hovedantagelserne vedrørende den forventede økonomiske udvikling, som formodes at få indflydelse på gennemførelsen af stabilitets- og konvergensprogrammerne (vækst, beskæftigelse, inflation og andre vigtige økonomiske variable)
en vurdering og en detaljeret analyse af budgetforanstaltningerne og andre relevante økonomisk-politiske foranstaltninger, der er truffet eller planlagt for at nå målsætningerne i programmet
en analyse af, hvordan ændringer i de centrale økonomiske antagelser vil påvirke budget- og gældsstillingen
i givet fald forklaringer på afvigelser i forhold til de planlagte tilpasninger, der er nødvendig for at nå den mellemfristede budgetmålsætning.
Derudover redegør konvergensprogrammerne for forbindelsen mellem denne målsætning og pris- og valutastabiliteten samt for den mellemfristede målsætning for den monetære politik.
Analyse af stabilitets- og konvergensprogrammerne
På grundlag af den vurdering, der foretages af Kommissionen og Det Økonomiske og Finansielle Udvalg undersøger Rådet de mellemfristede budgetmålsætninger, som EU-landene forelægger i deres programmer, herunder:
om målsætningen bygger på realistiske økonomiske antagelser
om de trufne eller planlagte foranstaltninger er tilstrækkelige til at opfylde målsætningen
om det pågældende land ved vurderingen af de planlagte tilpasninger hvert år forbedrer sin budgetsaldo under hensyntagen til konjunkturudsving
om den årlige vækst i det pågældende lands offentlige udgifter er for høj, dvs. om den overskrider en bestemt referencesats på mellemlang sigt.
I sine vurderinger tager Rådet hensyn til gennemførelsen af større strukturreformer, især pensionsreformer.
Rådet foretager en undersøgelse af programmet inden for 3 måneder efter programmets forelæggelse. På grundlag af en henstilling fra Kommissionen og efter høring af Det Økonomiske og Finansielle Udvalg afgiver Rådet en udtalelse om programmet og kan bede det pågældende land til at tilpasse programmet, hvis det finder, at målene og indholdet skal strammes op.
Undgåelse af uforholdsmæssigt store underskud: tidlig varslingsmekanisme
Som led i den multilaterale overvågning overvåger Rådet gennemførelsen af stabilitets- og konvergensprogrammerne på grundlag af oplysninger fra EU-landene og de vurderinger, der foretages af Kommissionen og Det Økonomiske og Finansielle Udvalg.
Hvis Kommissionen således konstaterer en væsentlig afvigelse fra den mellemfristede budgetmålsætning eller de planlagte tilpasninger, der skal føre til, at denne målsætning opfyldes, giver den en henstilling til det pågældende lande med henblik på at undgå et uforholdsmæssigt stort underskud (tidlig varslingsmekanisme, artikel 121, stk. 4 i traktaten om Den Europæiske Unions funktionsmåde).
I øvrigt kan henstillingerne, som Rådet har vedtaget, offentliggøres.
Vejledning fra Europa-Kommissionen
I 2015 præciserede en meddelelse fra Kommissionen, hvordan den har til hensigt at anvende reglerne for stabilitets- og vækstpagten til at styrke forbindelsen mellem strukturreformer, investering og finanspolitisk ansvarlighed til at stimulere jobskabelse og vækst i EU.
Denne vejledning havde 3 overordnede målsætninger:
at støtte effektiv gennemførelse af strukturreformer
at fremme investeringer, især i forbindelse med den nye Europæiske Fond for Strategiske Investeringer, som er et centralt element i den investeringsplan for Europa, som Kommissionen har foreslået
bedre at afspejle den økonomiske situation i de enkelte EU-lande.
HVORNÅR GÆLDER FORORDNINGEN FRA?
              
Den trådte i kraft den 1. juli 1998.
BAGGRUND
I henhold til reglerne i stabilitets- og vækstpagten skal EU-landene føre en sund budgetpolitik for at undgå forekomsten af uforholdsmæssigt store budgetunderskud, som kunne bringe EU's økonomiske og finansielle stabilitet i fare.
I 2011 gennemgik stabilitets- og vækstpagten en omfattende reform. De nye foranstaltninger udgør en vigtig del af garantien for budgetdisciplin, fremme af økonomisk stabilitet i EU og forebyggelse af en ny krise.
Stabilitets- og vækstpagten omfatter således fremover 6 retsakter (kaldet »sixpack«), som trådte i kraft den 13. december 2011, og 2 andre retsakter (kaldet »twopack«), som trådte i kraft den 30. maj 2013:
Forordning (EU) nr. 1173/2011 om en effektiv håndhævelse af budgetovervågningen i euroområdet
Forordning (EU) nr. 1174/2011 om håndhævelsesforanstaltninger til at korrigere uforholdsmæssigt store makroøkonomiske ubalancer i euroområdet
Forordning (EU) nr. 1175/2011 om ændring af denne forordning om overvågning af budgetstillinger
Forordning (EU) nr. 1176/2011 om forebyggelse og korrektion af makroøkonomiske ubalancer
Forordning (EU) nr. 1177/2011 om ændring af proceduren i forbindelse med uforholdsmæssigt store underskud
Direktiv 2011/85/EU om krav til medlemsstaternes budgetmæssige rammer
Forordning (EU) nr. 472/2013 om økonomisk overvågning af lande i euroområdet som oplever eller trues af alvorlig finansiel ustabilitet
Forordning (EU) nr. 473/2013 om fælles regler for overvågning og vurdering af budgetplaner og sikring af korrektion af uforholdsmæssigt stort underskud i euroområdet.
For yderligere oplysninger henvises til:
»Stabilitets- og vækstpagten« (Europa-Kommissionen).
HOVEDDOKUMENT
            
Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (EUT L 209 af 2.8.1997, s. 1-5)
Efterfølgende ændringer af forordning (EF) nr. 1466/97 er blevet indarbejdet i grundteksten. Denne konsoliderede udgave har ingen retsvirkning.
TILHØRENDE DOKUMENTER
            
Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet (EUT L 306 af 23.11.2011, s. 1-7)
Europa-Parlamentets og Rådets forordning (EU) nr. 1174/2011 af 16. november 2011 om håndhævelsesforanstaltninger til at korrigere uforholdsmæssigt store makroøkonomiske ubalancer i euroområdet (EUT L 306 af 23.11.2011, s. 8-11)
Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (EUT L 306 af 23.11.2011, s. 25-32)
Rådets forordning (EU) nr. 1177/2011 af 8. november 2011 om ændring af forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud (EUT L 306 af 23.11.2011, s. 33-40)
Rådets direktiv 2011/85/EU af 8. november 2011 om krav til medlemsstaternes budgetmæssige rammer (EUT L 306 af 23.11.2011, s. 41-47)
Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet (EUT L 140 af 27.5.2013, s. 1-10)
Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet (EUT L 140 af 27.5.2013, s. 11-23)
Meddelelse fra Kommissionen til Europa-Parlamentet, Rådet, Den Europæiske Centralbank, Det Europæiske Økonomiske og Sociale Udvalg, Regionsudvalget og Den Europæiske Investeringsbank — optimal udnyttelse af fleksibiliteten inden for rammerne af de gældende regler under stabilitets- og vækstpagten (COM(2015) 12 final af 13.1.2015)
seneste ajourføring 18.04.2017